Diari Oficial de la Generalitat Valenciana


Sumari del DOGV 4702, del 01-03-2004 (2004/2061)

RESOLUCIÓ de 13 de febrer de 2004, de la Direcció General de Treball i Seguretat Laboral, per la qual es regula el depòsit i la publicació de l'Acord subscrit entre l'administració del Consell de la Generalitat Valenciana i les organitzacions sindicals amb representació en la Mesa Sectorial de Funció Pública per a l'estabilitat laboral i la promoció professional dels seus empleats públics, amb les modificacions acordades el 23 de desembre de 2003.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4702

Data del DOGV
:   01-03-2004

Secció del DOGV
:   III. CONVENIS I ACTES - B) CONVENIS COL·LECTIUS

Número del document
:   2004/2061


Data del document
:   13-02-2004

Organisme emissor
:   Conselleria d'Economia, Hisenda i Ocupació

Tipus de document
:   Resolució

Descriptors 

:   * conveni col·lectiu
    * funció pública
    * promoció professional
    * acord col·lectiu
    * conveni col·lectiu
    * funcionari
    * personal contractat

RESOLUCIÓ de 13 de febrer de 2004, de la Direcció General de Treball i Seguretat Laboral, per la qual es regula el depòsit i la publicació de l'Acord subscrit entre l'administració del Consell de la Generalitat Valenciana i les organitzacions sindicals amb representació en la Mesa Sectorial de Funció Pública per a l'estabilitat laboral i la promoció professional dels seus empleats públics, amb les modificacions acordades el 23 de desembre de 2003. [2004/F2061]
  
Vist el text de l'Acord per a l'estabilitat laboral i la promoció professional dels seus empleats públics, subscrit en data 7 d'octubre de 2003 i d'acord amb les modificacions incorporades el 23 de desembre de 2003, entre l'administració del Consell de la Generalitat Valenciana i les organitzacions sindicals amb representació en la Mesa Sectorial de Funció Pública, IGEVA, FSP-UGT-PV, CSI-CSIF, CEMSATSE, i de conformitat amb el que disposa l'article 36 de la Llei 9/1987, de 12 de juny, d'Òrgans de Representació, Determinació de les Condicions de Treball i Participació del Personal al Servici de les Administracions Públiques, modificat per la Llei 7/1990, de 19 de juliol, sobre Negociació Col·lectiva i la Participació en la Determinació de les Condicions de Treball dels Empleats Públics, el director general de Treball i Seguretat Laboral, acorda:
  
Primer
  
Depositar l'acord en l'oficina pública a què fa referència la Llei Orgànica 11/1985, de 2 d'agost, de Llibertat Sindical, adscrita a esta direcció general.
  
Segon
  
Ordenar que siga publicat en el Diari Oficial de la Generalitat Valenciana.
  
València, 13 de febrer de 2004.- El director general de Treball i Seguretat Laboral: Román Ceballos Sancho.
  
Acord de la Mesa Sectorial de Funció Pública per a l'Estabilitat Laboral i la Promoció Professional dels seus Empleats Públics, amb les modificacions acordades el 23 de desembre de 2003
  
A València, el 7 d'octubre de 2003, l'administració del Consell de la Generalitat Valenciana i les organitzacions sindicals que signen més avall, representades en la Mesa Sectorial de Funció Pública, manifesten:
  
Que el manteniment de l'ocupació no estable, en els llocs de treball de caràcter fix o estructural, que són al voltant del 10% de la plantilla, així com l'articulació de tots els instruments necessaris que possibiliten i afavorisquen la promoció professional dels empleats públics, constituïxen actualment els objectius prioritaris, tant de l'administració com de les organitzacions sindicals.
  
Que es troba vigent un acord aconseguit en este mateix fòrum de negociació, el dia 12 de juliol de 2001, que incidia en l'essencial en dits objectius i procedix que, sense renunciar a l'esmentada vigència, siga adaptat a les circumstàncies actuals i s'establisca un nou calendari d'execució i es milloren els mitjans i instruments allí previstos per a aconseguir els objectius.
  
Que tots convenen, així mateix, que atesa la complexitat que comporta escometre i fer compatible les metes proposades en les circumstàncies actuals, resulta imprescindible dissenyar i executar mesures de caràcter excepcional, i que per això hauran de definir-se amb el rang normatiu suficient, fins i tot el legal, que puguen inspirar processos de negociació en l'àmbit d'altres administracions públiques.
  
En virtut de tot això,
  
Acorden
  
Primer. Modificació de la Llei de Funció Pública Valenciana
  
El Govern Valencià inclourà en el Projecte de Llei de Mesures Urgents per a l'any 2004, que trametrà pròximament a les Corts, i amb fonament en la situació d'excepcionalitat que hi ha respecte a l'estabilitat laboral i a la promoció professional dels empleats públics, les següents disposicions en matèria de funció pública:
  
- L'adopció d'un sistema transitori de promoció interna dels funcionaris que, per als d'administració general consistirà, fonamentalment, en la conversió directa de places, i per als d'administració especial, en la reserva d'un percentatge de vacants, quan no siga possible la conversió directa; tot això amb el nombre de places i en la forma que siguen determinats per l'administració, prèvia negociació amb els representants dels empleats públics.
  
- L'aprovació d'un Pla d'Estabilitat Laboral i el mandat al Govern Valencià perquè el desplegue mitjançant decret, prèvia negociació amb les organitzacions sindicals, a què incorporarà les ofertes d'ocupació pública vigents, excepte les convocatòries ja publicades, en què les proves selectives d'accés a la funció pública autonòmica, que comprenga el dit pla, es realitzaran mitjançant el sistema de concurs oposició lliure, i en la fase de concurs s'inclourà una valoració de l'experiència equivalent a un 32% de la valoració total de les proves. En tot cas, es reservarà un 5% de places per al torn de discapacitats.
  
- Queden exceptuats del sistema de selecció previst en el Pla d'Estabilitat Laboral els llocs de treball adscrits al Cos d'Inspectors de Tributs de la Generalitat Valenciana, l'ingrés dels quals, en la fase d'oposició, serà regit pel que disposa el capítol III del Decret 139/2000, de 26 de setembre, del Govern Valencià, pel qual s'aprova el Reglament del Cos d'Inspectors de Tributs de la Generalitat Valenciana (DOGV núm. 3.854, de 10.10.2000). També queden exclosos els llocs d'investigadors doctors regulats en l'article 29.1.a) del Decret 233/1991, de 9 de desembre, del Consell de la Generalitat Valenciana, pel qual s'aprova el Reglament de l'Institut Valencià d'Investigacions Agràries, l'ingrés del qual serà regit íntegrament pel que disposa l'article 35 de l'esmentat decret.
  
- La disposició que el desplegament reglamentari i l'execució de les previsions de la llei sobre millora d'ocupació es porten a terme una vegada finalitzat el Pla d'Estabilitat pel Govern Valencià, prèvia negociació amb els representants dels empleats públics.
  
Segon. Modificació del Decret 33/1999, de 9 de març
  
El Govern promulgarà una nova disposició transitòria en dit decret, en què es dispose que fins al 31 de desembre de 2006 i, en tot cas, mentre s'executen els processos derivats del Pla d'Estabilitat Laboral, el personal interí i personal laboral temporal que resulte desplaçat com a conseqüència d'estos, així com de les proves selectives de les ofertes d'ocupació pública de 1999 i subsistents de 2000, s'incorporarà a les borses d'accés lliure, previstes en l'article 17 del present decret.
  
Tercer. Acords sobre els projectes de modificacions legals
  
Com a avanç de les negociacions previstes en les modificacions legals pactades en el punt primer, i sense perjudici de posteriors acords sobre la resta de les qüestions pendents, s'aconseguixen els següents acords:
  
3.1 Calendari
  
Les proves selectives corresponents al Pla d'Estabilitat Laboral, els concursos de provisió de llocs inherents a dites proves selectives, així com les promocions internes mitjançant reserva de llocs, es convocaran i executaran per a cada grup o col·lectiu, de forma que les vacants s'oferisquen, en primer lloc, al personal fix i amb posterioritat als qui superen els processos de promoció interna i del Pla d'Estabilitat, per dit orde. L'administració i els representants de les organitzacions sindicals signants del present acord, constituïts en una Comissió de Seguiment a l'efecte, ajustaran el calendari de tots els processos, tenint en compte les necessitats i mitjans disponibles, per tal d'aconseguir la necessària coordinació d'estos, i de forma que tots els processos estiguen convocats abans del 31 de desembre de 2006.
  
Les convocatòries de concurs de trasllats, de promoció interna i de concurs oposició s'executaran de forma simultània per a cadascun dels grups i categories.
  
3.2. Modalitat de les proves selectives
  
Les proves selectives es portaran a terme mitjançant el sistema de concurs oposició, en què la fase de concurs tindrà una puntuació de 40 punts i la fase d'oposició 60 punts.
  
La fase de concurs s'avaluarà de la forma següent:
  
1. L'experiència en llocs de treball de l'administració del Consell de la Generalitat Valenciana, o dels seus organismes autònoms, les competències dels quals, en matèria de personal, siguen exercides per la Conselleria de Justícia i Administracions Públiques, segons el que disposa l'article 27 de la Llei de Funció Pública Valenciana, que pertanguen al mateix grup de titulació i igual naturalesa jurídica, sector i especialitat o categoria laboral al dels llocs convocats, a raó de 0,60 punts per cada mes complet de servici en actiu.
  
2. L'experiència en llocs de treball de l'administració del Consell de la Generalitat Valenciana, o dels seus organismes autònoms, les competències dels quals, en matèria de personal, siguen exercides per la Conselleria de Justícia i Administracions Públiques, segons el que disposa l'article 27 de la Llei de Funció Pública Valenciana, no previstos en l'anterior apartat, a raó de 0,15 punts per cada mes complet de servicis en actiu.
  
3. L'experiència en altres administracions públiques o en el sector privat, en treballs per compte alié, autònoms i professionals, en llocs amb funcions equivalents a les dels llocs convocats, a raó de 0,05 punts per mes complet de servicis en actiu.
  
No obstant això, als funcionaris transferits se'ls computarà els servicis prestats en les seues administracions d'origen, d'acord amb el que disposen els apartats 1 o 2, segons procedisca.
  
4. Als efectes del que disposa el present barem, es considerarà que els llocs de l'administració del Consell de la Generalitat Valenciana i dels seus organismes autònoms, les competències dels quals en matèria de personal siguen exercides per la Conselleria de Justícia i Administracions Públiques, segons el que disposa l'article 27 de la Llei de Funció Pública Valenciana, la naturalesa jurídica o sector del qual haja variat en virtut de processos legals d'adaptació, han tingut sempre la naturalesa jurídica i sector que tinguen assignats en el moment de l'acabament del termini de presentació d'instàncies de la convocatòria corresponent.
  
En qualsevol cas, la puntuació màxima a aconseguir, per experiència, no podrà superar 32 punts.
  
- Pel coneixement del valencià, 1 punt pel coneixement Oral; 2 punts, pel grau Elemental; 3,5 pel grau Mitjà i 5 pel Superior, segons siga acreditat mitjançant certificats de la Junta Qualificadora de Coneixements del València.
  
- Pel coneixement d'idiomes comunitaris, fins a 2 punts, a raó de 0,40 punts per curs o la seua equivalència, si es tracta de cicles, corresponent al títol expedit per la universitat o Escola Oficial d'Idiomes
  
- Per la possessió de títols acadèmics superiors a aquells que siguen exigits en la convocatòria, a raó d'1,5 per títol, fins a un màxim de 3 punts.
  
En qualsevol cas, la puntuació màxima a aconseguir per formació no podrà superar 8 punts.
  
La fase d'oposició, la superació de la qual serà sempre obligatòria, consistirà en una prova teoricopràctica, basada fonamentalment en els continguts dels llocs de treball convocats.
  
Per als llocs de treball corresponents als grups de titulació C, D i E, es realitzarà una única prova, consistent en un test que contindrà qüestions teòriques i pràctiques, que s'avaluarà amb 60 punts i per a la superació del qual haurà d'obtindre's un mínim de 30 punts, així com contestar correctament el 50% de les qüestions.
  
Per als llocs de treball corresponents als grups de titulació A i B, la prova es dividirà en dues parts, la primera de les quals consistirà en un test sobre qüestions teòriques, mentre que la segona consistirà en el desenvolupament d'un supòsit pràctic. Cadascuna de les parts s'avaluarà de 0 a 30 punts, i caldrà obtindre'n un mínim de 30 en el seu conjunt per a la seua superació, i s'establirà un mínim de 12 punts en cada una de les proves.
  
3.3. Grup de treball d'administració especial i laborals
  
Es crearà un grup de treball format per representants de l'administració i els sindicats signants del present acord, que reprendrà els treballs de la Comissió Tècnica d'Administració Especial, creada en l'Acord de 12 de juliol de 2001, la comesa dels quals serà realitzar un estudi sobre els llocs de treball d'administració especial i laborals, per tal d'elaborar una proposta de racionalització de requisits i funcions dels llocs, elaborar itineraris per a la promoció interna i continuar la línia de convertir en funcionarials els llocs d'aquells col·lectius laborals susceptibles d'això, que servirà per a convocar els concursos de trasllats, determinar la promoció interna en cada col·lectiu de l'administració especial i laborals, i convocar els processos de conversió de places laborals en funcionarials, amb els subsegüents de canvi de la relació jurídica dels seus ocupants. Els treballs del grup hauran de finalitzar abans del mes de febrer de 2004, i les seues conclusions seran preses en consideració per a futurs projectes de reforma de la funció pública valenciana o de creació dels cossos o classes de funcionaris.
  
3.4. Promoció interna
  
La promoció interna es portarà a terme del següent mode.
  
En l'administració general, mitjançant el sistema de conversió directa dels llocs de treball dels qui superen els processos. Per dit sistema es convocaran els llocs següents:
  
- Promoció del grup E de titulació al grup D, 300 llocs.
  
- Promoció del grup D de titulació al grup C, 1.120 llocs.
  
- Promoció del grup C de titulació al grup B, 180 llocs.
  
- Promoció del grup B de titulació al grup A, 40 llocs.
  
La promoció mitjançant conversió directa de llocs es portarà a terme a través de dos procediments o torns, a cadascun dels quals es destinarà la meitat dels llocs; un d'estos consistirà en la superació d'un curs selectiu, amb avaluació contínua i proves finals per a qui, reunint els requisits legals per a la promoció interna, hagen superat prèviament un concurs de mèrits, i l'altre, en la superació d'una oposició, a què podran concórrer tots els qui reunisquen els requisits legals per a la promoció interna.
  
En l'administració especial, la promoció interna es convocarà una vegada finalitzats els treballs del grup a què es referix l'apartat anterior, i es portarà a terme en cada col·lectiu o especialitat, preferentment mitjançant conversió directa de llocs, quan això siga possible, o en un altre cas, mitjançant reserva de vacants, d'acord amb els resultats del grup de treball previst en l'apartat 3.3, sempre que d'una o una altra forma la promoció arribe al 50% de les places que es convoquen per a dit col·lectiu o especialitat en el Pla d'Estabilitat.
  
3.5. Vigència de l'acord
  
El present acord entrarà en vigor l'endemà de la seua signatura pels membres de la Mesa Sectorial i substituirà, en tots els seus termes, el subscrit en estos mateixos fòrums el dia 12 de juliol de 2001.
  
3.6. Publicació
  
El present acord serà publicat en el termini d'un mes en el Diari Oficial de la Generalitat Valenciana.
  
En prova de conformitat, se signa el present acord en la data dalt indicada.
  
València, 7 d'octubre de 2003
  
Per l'administració,
  
Víctor Campos Guinot, conseller de Justícia i Administracions Públiques
  
Per les organitzacions sindicals,
  
IGEVA: Antonio Hernández Máñez i Alfonso Puncel Chornet.
  
FSP-UGT-PV: Luis Lozano Mercadal.
  
CSI-CSIF: Julio Tamayo Muñoz, Teresa Sorribas Zapater i Eloy Juárez Ruiz.